DJI Osmo 360 kan filme 360 graders 8K i halvanden time

DJI er ikke bare kongen af droner – nu vil de også have kronen inden for 360-graders actionkameraer. Med lanceringen af Osmo 360 tager DJI kampen op mod etablerede konkurrenter som Insta360 og GoPro. Og det gør de med stil.

Den nye Osmo 360 er lille, let og overraskende kraftfuld. Kameraet kan optage knivskarpe 8K-videoer i hele 100 minutter uden at overophede. Det svarer til halvanden times optagelse i ultrahøj opløsning – uden pauser, uden køling, bare ren action.

Hvor Insta360 X5 må nøjes med 30 billeder i sekundet i 8K, presser DJI ydelsen op på 50 fps. Og dropper du opløsningen til 6K eller 4K, kan du booste billedhastigheden til henholdsvis 60 og 100 fps – perfekt til alt fra sportsoptagelser til kreative slowmotion-klip.

Osmo 360 er udstyret med to 1-tommers firkantede HDR-sensorer, som udnytter hele sensorfladen – i modsætning til X5’eren, der kun bruger en del af sine. Det giver både bedre billedkvalitet og mulighed for et mere kompakt design. Kameraet vejer kun 183 gram, hvilket er næsten 20 gram mindre end Insta360 X5.

Og selvom linserne ikke kan skiftes ud, tilbyder DJI beskyttelsesdæksler, så du slipper for ridser på glasset, hvis kameraet ryger en tur i asfalten.

Smart styring og tilbehør i metermål

Osmo 360 optager 10-bit video, hvilket giver langt flere muligheder for farvekorrektion i efterredigeringen – en væsentlig fordel for kreative filmfolk og content creators. Stillbilleder? Her rammer kameraet op til 120 megapixel i 360-graders billeder – næsten dobbelt så meget som konkurrenterne. Dog skal du skrue ned til 30 MP, hvis du vil have HDR-funktion med.

Du kan styre kameraet med både stemmen og håndbevægelser, og DJI’s RockSteady og HorizonSteady sørger for stabile billeder – også når det hele ryster. Via DJI Mimo-appen kan du efterfølgende følge og centrere personer, biler eller kæledyr, når du redigerer dine videoer.

Indholdet i den store Adventure Combo-pakke, der koster knapt fem tusinde kroner.

Indbygget får du 105 GB lagerplads og understøttelse af op til to trådløse DJI-mikrofoner – uden brug af ekstern modtager. Og hvis 100 minutters optagelse ikke er nok? Så kan du med det rette tilbehør optage i op til 280 minutter i 8K.

Tilbehøret tæller også en 2,5 meter lang selfie-stang med fjernbetjening og en kombineret batteri- og opbevaringskasse.

Osmo 360 lander i Danmark til en pris på 3.699 kroner. Vil du have den fulde Adventure Combo med ekstra batteri og tilbehør, skal du slippe 4.899 kroner.

DJI Osmo 360 kan filme 360 graders 8K i halvanden time