DJI Romo bruger droneteknologi til at navigere i rod og mørke

Efter at have sat standarden for præcision i luften, lander dronegiganten DJI nu på gulvet – bogstaveligt talt. Med den nye DJI Romo tager kineserne deres navigationsteknologi fra himlen og placerer den midt i stuen. Resultatet er en robotstøvsuger og gulvvasker, der tænker og bevæger sig som en drone – bare tættere på gulvbrædderne.

Ifølge DJI er Romo ikke bare endnu en rund støvsuger, der fiser forvirret rundt. Den ser. Den tænker. Den reagerer – i millisekunder. Med stereokameraer, 3D LiDAR og en dedikeret AI-processor kortlægger den dit hjem i tre dimensioner og undgår alt fra bordben til kattelegetøj. Hvor mange robotter mister orienteringen i mørke eller mod glas, fortsætter Romo ufortrødent. Den er bygget til virkelige hjem – ikke showroom-gulve, lover firmaet.

Et design, der vil ses

DJI går stik imod branchens “usynlighedstrend”. Romo er designet til at blive lagt mærke til. Topmodellen Romo P er fuldt gennemsigtig – både robot og dock – som en slags sci-fi installation midt i stuen. Den hvide Romo S og halvgennemsigtige Romo A følger samme linje: enkel, harmonisk og mere Apple end industristøvsuger.

DJI har tydeligvis haft tekniknørderne med i maskinrummet. Banditten suger med 25.000 Pa, og de to modroterende hovedbørster har hver sin motor, så hår ikke sætter sig fast. En mekanisk rengøringsarm når helt ind i hjørnerne – dér hvor andre robotter giver op.

Selv gulvvasken er automatiseret: to roterende moppeenheder arbejder med kontrolleret tryk, mens vandmængden doseres intelligent. Når moppebelastningen stiger, returnerer Romo selv til basen, hvor mopperne vaskes ved 60 grader, støvbeholderen desinficeres med UV-lys, og alt tørres med varm luft. Det hele sker uden at du rører en finger – og ifølge DJI kan den køre op til 200 dage uden manuel vedligeholdelse.

Tyst som en rolig samtale

Med 54 dB under drift larmer støvsugeren mindre end kaffemaskinen. Det 5000 mAh batteri giver op til tre timers rengøring, og en hurtig 55 W opladning sikrer, at den hurtigt er klar til næste runde.

Alt styres via DJI Home-appen, hvor du kan planlægge rengøring, oprette no-go-zoner, gemme kort over flere etager – og endda kommunikere gennem robotten via indbygget kamera og mikrofon.

Hvis du allerede stoler på DJI til at holde dine droner stabilt i luften, kan du nu lade dem holde dit hjem rent på jorden. Romo er for den forbruger, der vil have robotrengøring med præcision, æstetik og minimal vedligeholdelse – og som synes, at en støvsuger godt må være lidt cool. DJI har fløjet højt før. Nu gør de det bare på parketgulvet.

DJI ROMO P – gennemsigtig luksusmodel: 14.699 kr.

DJI ROMO A – halvgennemsigtig, hvid dock: 12.399 kr.

DJI ROMO S – minimalistisk hvid: 9.999 kr.

DJI Romo bruger droneteknologi til at navigere i rod og mørke